**LĒMUMS**

Liepājā

|  |  |
| --- | --- |
| 2024. gada 22. februārī | Nr.43/2  (prot. Nr.2, 11.§) |

Par sadzīves atkritumu apsaimniekošanas

maksu Liepājā

Pašvaldību likuma 4. panta pirmās daļas 1. punkts noteic, ka pašvaldības viena no autonomajām funkcijām ir organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds.

Saskaņā ar Atkritumu apsaimniekošanas likuma 39. panta pirmo daļu nešķirotu sadzīves atkritumu apsaimniekošanas (izņemot sadzīves atkritumu reģenerāciju) maksu atkritumu sākotnējam radītājam vai valdītājam veido:

1) pašvaldības lēmumā apstiprinātā maksa par sadzīves atkritumu apsaimniekošanu, kurā tiek ietvertas visas izmaksas par nešķiroto un dalīti savākto atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, maksa par uzglabāšanu un šo darbību veikšanai nepieciešamo infrastruktūras objektu izveidošanu un uzturēšanu;

2) maksa par nešķirotu sadzīves atkritumu apstrādi saskaņā ar Sabiedrisko pakalpojumu regulēšanas komisijas apstiprinātu tarifu.

Savukārt Atkritumu apsaimniekošanas likuma 39.1 pants noteic, ka maksu par dalīti savākto bioloģisko atkritumu apsaimniekošanu pašvaldība nosaka 60% apmērā no Atkritumu apsaimniekošanas likuma [39. panta](https://likumi.lv/ta/id/221378#p39) pirmajā daļā noteiktās maksas.

Ievērojot Liepājas valstspilsētas pašvaldības domes 2023. gada 15. jūnija saistošos noteikumus Nr.9 “Liepājas valstspilsētas pašvaldības atkritumu apsaimniekošanas saistošie noteikumi”, atklāta konkursa LVP 2023/151 “Sadzīves atkritumu apsaimniekošana Dienvidkurzemes atkritumu apsaimniekošanas reģiona pašvaldību administratīvajās teritorijās” rezultātus, saskaņā ar kuriem SIA “Eco Baltia vide” sniegs atkritumu apsaimniekošanas pakalpojumu Liepājas administratīvajā teritorijā no Tirdzniecības kanāla līdz pilsētas ziemeļu robežai, kur kopējā sadzīves atkritumu apsaimniekošanas maksa būs 24,93 *euro* (bez PVN) par viena kubikmetra nešķirotu sadzīves atkritumu apsaimniekošanu, kas ietver pašvaldības apstiprināmo maksu 14,22 *euro,* bet sadzīves atkritumu noglabāšanas/nodošanas sagatavošanai apglabāšanai izmaksas ir 10,71 *euro,* savukārt pilnsabiedrība “Vides pakalpojumi Liepājai” sniegs atkritumu apsaimniekošanas pakalpojumu Liepājas administratīvajā teritorijā no pilsētas dienvidu robežas līdz Tirdzniecības kanālam, kur kopējā sadzīves atkritumu apsaimniekošanas maksa būs 24,87 *euro* (bez PVN) par viena kubikmetra nešķirotu sadzīves atkritumu apsaimniekošanu, kas ietver pašvaldības apstiprināmo maksu 12,49 *euro*, bet sadzīves atkritumu noglabāšanas/nodošanas sagatavošanai apglabāšanai izmaksas ir 12,38 *euro*, izskatot Atkritumu apsaimniekošanas darba grupas 2024. gada 6. februāra sanāksmes protokolu Nr.2 un Liepājas valstspilsētas pašvaldības domes pastāvīgās Attīstības komitejas 2024. gada 15. februāra lēmumu (sēdes protokols Nr.2), Liepājas valstspilsētas pašvaldības dome **nolemj:**

1. Noteikt, ka atkritumu apsaimniekotāji SIA “Eco Baltia vide” un pilnsabiedrība “Vides pakalpojumi Liepājai” nodrošina sadzīves atkritumu apsaimniekošanas pakalpojuma uzsākšanu Liepājas valstspilsētas pašvaldības administratīvajā teritorijā sākot ar 2024. gada 1. maiju.

2. Noteikt, ka 1. zonā – pašvaldības teritorijā no Tirdzniecības kanāla līdz pilsētas ziemeļu robežai (atkritumu apsaimniekotājs SIA “Eco Baltia vide”) – maksu par nešķirotu sadzīves atkritumu apsaimniekošanu (izņemot sadzīves atkritumu reģenerāciju) veido:

2.1. no 2024. gada 1. maija maksa 14,22 EUR (četrpadsmit *euro* 22 centi) bez pievienotās vērtības nodokļa par vienu kubikmetru par sadzīves atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, uzglabāšanu, dalītās atkritumu savākšanas, pārkraušanas un šķirošanas infrastruktūras objektu uzturēšanu atbilstoši līgumam, kuru noslēgusi pašvaldība un atkritumu apsaimniekotājs;

2.2. sabiedrisko pakalpojumu regulatora apstiprinātais tarifs par sadzīves atkritumu apglabāšanu atkritumu poligonā.

3. Noteikt no 2024. gada 1. maija 1. zonā – pašvaldības teritorijā no Tirdzniecības kanāla līdz pilsētas ziemeļu robežai (atkritumu apsaimniekotājs SIA “Eco Baltia vide”) – bioloģisko atkritumu apsaimniekošanas maksu 60% apmērā no lēmuma 2.1. apakšpunktā noteiktās maksas.

4. Noteikt, ka 2. zonā – pašvaldības teritorijā no pilsētas dienvidu robežas līdz Tirdzniecības kanālam (atkritumu apsaimniekotājs pilnsabiedrība “Vides pakalpojumi Liepājai”) – maksu par nešķirotu sadzīves atkritumu apsaimniekošanu (izņemot sadzīves atkritumu reģenerāciju) veido:

4.1. no 2024. gada 1. maija maksa 12,49 EUR (divpadsmit *euro* 49 centi) bez pievienotās vērtības nodokļa par vienu kubikmetru par sadzīves atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, uzglabāšanu, dalītās atkritumu savākšanas, pārkraušanas un šķirošanas infrastruktūras objektu uzturēšanu atbilstoši līgumam, kuru noslēgusi pašvaldība un atkritumu apsaimniekotājs;

4.2. sabiedrisko pakalpojumu regulatora apstiprinātais tarifs par sadzīves atkritumu apglabāšanu atkritumu poligonā.

5. Noteikt no 2024. gada 1. maija 2. zonā – pašvaldības teritorijā no pilsētas dienvidu robežas līdz Tirdzniecības kanālam (atkritumu apsaimniekotājs pilnsabiedrība “Vides pakalpojumi Liepājai”) – bioloģisko atkritumu apsaimniekošanas maksu 60% apmērā no lēmuma 4.1. apakšpunktā noteiktās maksas.

6. Normatīvo tiesību aktu, kas paredz pašvaldības tiesības noteikt maksu par nešķirotu sadzīves atkritumu apsaimniekošanu, izmaiņu gadījumā lēmuma 2.1. un 4.1. apakšpunktā noteiktā maksa paliek nemainīga, savukārt 2.2. un 4.2. apakšpunktā minētā maksa mainās atbilstoši tiesību aktos noteiktajam.

7. Lai nodrošinātu atkritumu apsaimniekošanas nepārtrauktību, šobrīd spēkā esošo atkritumu apsaimniekošanas līgumu, kas noslēgti 2016. gada 7. septembrī ar SIA “Eco Baltia vide” (līguma Nr.8-1) un pilnsabiedrību “Vides pakalpojumi Liepājai” (līguma Nr.8-2), darbības termiņu noteikt līdz 2024. gada 30. aprīlim.

8. Pilnvarot Liepājas valstspilsētas pašvaldības izpilddirektoru parakstīt vienošanos par izmaiņām 2016. gada 7. septembrī noslēgtajos atkritumu apsaimniekošanas līgumos Nr.8-1 un Nr.8-2 atbilstoši lēmuma 7. punktā noteiktajam.

9. Liepājas valstspilsētas pašvaldības domes priekšsēdētājam kontrolēt lēmuma izpildi.

10. Atzīt par spēku zaudējušu Liepājas valstspilsētas domes 2023. gada 18. maija lēmumu Nr.158/6 (prot.Nr.6, 7.§) “Par sadzīves atkritumu apsaimniekošanas maksu Liepājā”.

|  |  |  |
| --- | --- | --- |
| Priekšsēdētājs | | Gunārs Ansiņš |
| Nosūtāms: | Izpilddirektora birojam, Finanšu pārvaldei, Sabiedrisko attiecību un mārketinga daļai, Vides nodaļai, pašvaldības kapitālsabiedrībām, pašvaldības iestādēm un aģentūrām, SIA “Eco Baltia vide”, pilnsabiedrībai “Vides pakalpojumi Liepājai” | |